Михаил Райков Миков е български политик, председател на Националния съвет на Българската социалистическа партия от 27 юли 2014 г. до 8 май 2016 и лидер на коалиция БСП Лява България (Коалиция за България преди парламентарните избори през 2014 г.). Миков е юрист по образование и дългогодишен парламентарист, консултант по редица законопроекти във Великото, 36-о и 37-о Народно събрание, народен представител в следващите четири състава на законодателния орган – 38-ият, 39-ият, 40-ият и 41-вият от 5-и Многомандатен избирателен район – Видин, председател на 42-рото Народно събрание и председател на парламентарната група на коалиция БСП Лява България в 43-то НС. Михаил Миков е министър на вътрешните работи в периода април 2008 – юли 2009 г. в коалиционното правителство на Сергей Станишев. Бил е заместник-председател на БСП, отговорен за парламентарната дейност и съдебната система.